Leonard von Pfaler

**Leonard von Pfaler** (20. joulukuuta 1856 Turku – 28. helmikuuta 1931 Helsinki) oli suomalainen juristi, pankinjohtaja ja valtiopäivämies.

## Henkilöhistoria
Von Pfalerin vanhemmat olivat Turun ja Porin läänin lääninrahastonhoitajan apulainen Carl Fredrik von Pfaler (1827–1860) ja Karolina Miller. Hän pääsi ylioppilaaksi Hämeenlinnan alkeisoppilaitoksesta 1873, valmistui Helsingin yliopistosta filosofian kandidaatiksi vuonna 1876, filosofian maisteriksi 1877, lakitieteen kandidaatiksi vuonna 1882 ja sai varatuomarin arvon vuonna 1887. Ennen varatuomariksi tuloaan hän ehti olla Helsingin yliopiston kirjaston ylimääräisenä amanuenssina 1876–1878, Helsingfors Dagblad-lehden toimittajana 1877–1885, Suomen säätyjen arkiston ja kirjaston hoitajana 1882–1884, Vaasan Osakepankin Helsingin konttorin valvojana vuodesta 1882, Pohjoismaiden Osakepankin Helsingin konttorin prokuristina 1884–1888 ja Helsingin kaupunginvaltuuston notaarina 1881–1884 ja 1886–1887. Vuosina 1889–1892 hän toimi senaatin valtionvaraintoimituskunnan ensimmäisenä apukamreerina, mutta vuonna 1892 hän siirtyi Pohjoismaiden Osakepankin Helsingin haarakonttorin johtajaksi. Pankin toimitusjohtajaksi von Pfaler nousi vuonna 1907 kun pankin pääkonttori siirrettiin Viipurista Helsinkiin, ja hänen suunnitelmansa uuden suurpankin perustamisesta toteutui, kun pankki yhdistyi Suomen Yhdys-Pankin kanssa vuonna 1919. Von Pfalerista tuli muodostuneen Pohjoismaiden Yhdyspankin ensimmäinen pääjohtaja, jossa asemassa hän oli vuoteen 1928 saakka, noin 72-vuotiaaksi.

Von Pfaler oli jäsenenä Oy Taalintehtaan johtokunnassa 1896–1906, Suomen Sähkö Oy:n johtokunnassa 1898–1906, Oy Agroksen johtokunnassa 1900–1906 ja Keskuskirjapainon johtokunnassa 1904–1906. Varajäsenenä tai jäsenenä hän oli Henkivakuutus Oy Kalevan johtokunnassa 1893–1906 ja Fennian johtokunnassa 1903–1906. Suomen Teollisuuskonttorin hallituksen jäsenenä hän oli 1919–1922 ja Teollisuus-Hypoteekkipankin hallituksen puheenjohtajana 1924–1928.

Helsingin kaupungin rahatoimikamarin jäsenenä von Pfaler oli 1886–1897, rahatoimikamarin varapuheenjohtajana 1888, sihteerinä 1889 ja puheenjohtajana 1891. Suomen kauppavaltuuskunnan sihterinä hän oli 1888–1900 ja Helsingin Kauppaseuran sihteerinä 1889–1900. Hän oli jäsenenä lukuisissa valtion komiteoissa ja toimikunnissa sekä valtion asiamiehenä Kalevassa ja Fenniassa 1889–1892 ja Suomessa 1890–1892. Pörssikomitean puheenjohtajana hän oli 1912–1918 ja Suomen Pankkiyhdistyksen puheenjohtajana 1919–1928. Hän oli Suomen Taloudellisen Seuran kunniajäsen ja Pankkiyhdistyksen kunniapuheenjohtaja.

Poliittiselta kannaltaan von Pfaler oli ruotsinmielinen liberaali. Hän oli porvarissäädyssä Hangon edustaja valtiopäivillä vuosina 1885, 1888 ja 1891 ja Helsingin edustaja vuosina  1894,  1897, 1899, 1900, 1904–1905 ja 1905–1906. Säädyn puhemies hän oli vuosina 1905–1906. Helsingin kaupunginvaltuuston jäsen von Pfaler oli vuosina 1892–1894 ja 1897–1905.

Von Pfalerin puoliso oli vuodesta 1882 Sigrid Alice Levón, jonka vanhemmat olivat kauppaneuvos Alexander August Levón ja Alexandra Teresia Gottsman. Parille syntyi neljä lasta: Greta (s. 1883), Carl Robert (s. 1885), Carl Sigurd (s. 1888) ja Gurli (s. 1889).

## Teokset
*L. v. Pfaler. Aktiebolaget Nordiska Föreningsbanken 1919–1927. Helsingfors: Nordiska föreningsbanken, 1937. 80 s.
*L. v. Pfaler. Förteckning öfver skrifter i rätts- och statsvetenskapliga ämnen samt lagsamlingar m.m., utgifna i Finland åren 1809–1878 (Luettelo kirjoituksista oikeus- ja valtiotieteellisissä asioissa sekä lakikokouksista y.m., Suomessa ulosannettuja vuosina 1809–1878). Helsingfors: G. W. Edlund, 1879. 66 s.

## Postimerkkejä
Punaisen Ristin postimerkkisarjassa julkaistiin Leonard von Pfalerista ruskea postimerkki 26. marraskuuta 1956. Sen arvo oli 10 markkaa, jonka lisäksi siitä maksettiin kaksi markkaa lisää (10 markkaa + 2 markkaa) 

## Lähteet
*Kansallisbiografia
*Iisakki Laati, Yrjö Blomstedt, Ilmari Havu ja Lauri Arvi Poijärvi (toim.) 1961. Kuka kukin oli. Henkilötietoja 1900-luvulla kuolleista julkisuuden suomalaisista.
*Eduskunnan kirjaston johtajat
*Genealogy data
*Pieni tietosanakirja: Pfaler, Leonard von

### Viitteet